РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/240-17

14. новембар 2017. године

Б е о г р а д

ЗАПИСНИК

30. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 14. НОВЕМБРА 2017. ГОДИНЕ

Седница је почела у 9,10 часова.

Седници је председавала др АлександраТомић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Србислав Филиповић, Зоран Красић, Милорад Мирчић, Милорад Мијатовић, Момо Чолаковић и Золтан Пек.

Седници су присуствовали заменици чланова Одбора: Душко Тарбук (заменик члан Оливере Пешић).

Седници нису присуствовали чланови Одбора: Душан Бајатовић, Саша Радуловић, Горан Ћирић, Милан Лапчевић и Војислав Вујић, нити њихови заменици.

Седници су, као повереници представника предлагача закона, присуствовали: Бранко Дрчелић, в.д. директорa Управе за јавни дуг, Драгана Ратковић, виши саветник, руководилац Групе за пројектне и програмске зајмове Управе за јавни дуг, и др Данијела Урошевић, помоћник министра здравља.

 На предлог председника Одбора, Одбор је већином гласова, утврдио следећи:

Д н е в н и р е д :

 1. Разматрање Предлога закона о потврђивању Финансијског уговора Клинички центри/Ц између Републике Србије и Европске инвестиционе банке, који је поднела Влада (број 400-2415/17 од 8. септембра 2017. године);

 2. Констатовање престанка функције директора Управе за надзор над финансијским институцијама Народне банке Србије Ђорђу Јевтићу, истеком мандата; 3. Констатовање престанка функције председника Савета гувернера Народне банке Србије др Небојши Савићу, истеком мандата.

 Пре преласка на рад по утврђеном дневном реду Одбор је једногласно усвојио записник са 29. седнице Одбора.

**Прва тачка дневног реда: Предлог закона о потврђивању Финансијског уговора Клинички центри/Ц између Републике Србије и Европске инвестиционе банке, који је поднела Влада (број 400-2415/17 од 8. септембра 2017. године)**

Предлог закона образложио је Бранко Дрчелић, в.д. директорa Управе за јавни дуг. У свом излагању истакао је да је ово трећи зајам у низу зајмова за изградњу Клиничких центара Београд, Ниш, Крагујевац и Нови Сад, у износу од 50.000.000 евра, и образложио је финансијске аспекте уговора.

На основу члана 156. став 3. Пословника Народне Скупштине, Одбор је, већином гласова (десет „за“, један „против“, један члан Одбора није гласао) одлучио да поднесе следећи

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Финансијског уговора Клинички центри/Ц између Републике Србије и Европске инвестиционе банке.

 За известиоца Одбора на седници Народне скупштине одређена је др Александра Томић, председник Одбора.

**Друга тачка дневног реда: Констатовање престанка функције директора Управе за надзор над финансијским институцијама Народне банке Србије Ђорђу Јевтићу, истеком мандата**

Председник Одбора обавестила је чланове Одбора да је Ђорђу Јефтићу који је изабран на функцију директора Управе за надзор над финансијским институцијама 13. новембра 2012. године, на пет година, истекао мандат 13. новембра ове године. Гувернер НБС о томе је, својим дописом број 118-3371/17 од 6. новембра 2017. године, обавестио Одбор.

Одбор је, на основу члана 27. став 3. Закона о Народној банци Србије, констатовао да је Ђорђу Јевтићу 13. новембра 2017. године престала функција директора Управе за надзор над финансијским институцијама, истеком мандата.

Поводом ове тачке дневног реда није било дискусије.

**Трећа тачка дневног реда: Констатовање престанка функције председника Савета гувернера Народне банке Србије др Небојши Савићу, истеком мандата**

Председник Одбора обавестила је чланове Одбора да је Небојши Савићу који је изабран на функцију председника Савета гувернера НБС 13. новембра 2012. године, на пет година, истекао мандат председника Савета 13. новембра ове године. Гувернер НБС о томе је, својим дописом број 118-3371/17 од 6. новембра 2017. године, обавестио Одбор.

Одбор је, на основу члана 27. став 3. Закона о Народној банци Србије, констатовао да је Небојши Савићу 13. новембра 2017. године престала функција председника Савета Народне банке Србије, истеком мандата.

Поводом ове тачке дневног реда дискусије није било.

У наставку седнице, председник Одбора је обавестила чланове Одбора да је чланом 21. став 3. Закона о Народној банци Србије прописано да директора Управе за надзор над финансијским институцијама бира Народна скупштина на предлог одбора Народне скупштине надлежног за финансије, а чланом 22. став 1. Закона прописано је да Савет гувернера Народне банке Србије чини пет чланова, укључујући и председника, које такође бира Народнаскупштина на предлог одбора Народне скупштине надлежног за послове финансија.

 У складу са наведеним законским одредбама, Одбор ће се обратити посланичким групама у Народној скупштини са захтевом да Одбору доставе предлоге кандидата за носиоце ових функција, са образложењем, биографијом кандидата и изјавама о прихватању кандидатуре за директора Управе за надзор, односно председника Савета гувернера Народне банке, до 29. новембра 2017. године.

Одбор ће, као законом овлашћени предлагач, у поступку утврђивања предлога кандидата организовати разговор са кандидатима, у складу са чланом 203. став 3. Пословника Народне скупштине.

 Седница Одбора је закључена у 9, 20 часова.

 Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић